L’empresa que gestiona la guarderia de Font del Gerro sol•licita la resolució del contracte
20/11/2015

# L’empresa que gestiona la guarderia de Font del Gerro sol•licita la resolució del contracte

[![Imatge de l'edifici de l'Escola Infantil del polígon Fuente del jarro](/images/noticias/2015/11/EI-Fuentedeljarro.jpg)](/images/noticias/2015/11/EI-Fuentedeljarro.jpg)

20.11.2015

L’alcalde de Paterna responsabilitza a l’anterior Govern del PP de l’actual situació “perquè no se li ha donat una solució econòmicament viable a la mercantil que gestiona l’escola infantil per a xiquets d’entre 0 i 3 anys”

L’empresa que gestiona el servici de guarderia del polígon industrial Font del Gerro ha sol•licitat per registre d’entrada en l’Ajuntament de Paterna la resolució unilateral del contracte. L’escola infantil, el contracte de servici de la qual va ser adjudicat en la sessió plenària de 25 de gener de 2007, va rebre el premi al Millor Centre Educatiu emprenedor de la Comunitat Valenciana al maig de 2009.

L’alcalde de Paterna, Juan Antonio Sagredo, ha responsabilitzat a l’anterior equip de Govern del PP de l’actual situació “perquè no se li ha donat una solució econòmicament viable a la mercantil que gestiona l’escola infantil per a xiquets d’entre 0 i 3 anys”. El primer edil també ha subratllat que “l’Ajuntament vigilarà que el servici actual continue prestant-se amb absoluta normalitat fins a final de curs”.

El primer edil ha anunciat que “l’actual Govern socialista es reunirà amb la gerència en dates pròximes per a abordar possibles solucions viables i que el servici, del qual es beneficien mig centenar de famílies, puga continuar també l’any que ve”.

L’empresa va demanar, per a continuar el servici, un increment de la concessió de 25 a 40 anys, un augment del cànon variable o l’establiment d’una compensació econòmica anual, però l’Ajuntament només va acceptar un increment de les tarifes, que finalment també va repercutir de forma negativa en el nombre d’alumnes i alumnes.

Ara l’empresa reclama el pagament de 1,1 milió d’euros més IVA, que l’Ajuntament de Paterna es faça càrrec del personal contractat en l’empresa i que es fixe una data perquè el Consistori recepcione, abans del 12 de juny de 2016 l’edifici, que és de propietat municipal. “De nou ens trobem en la tessitura d’haver de solucionar un problema generat per l’anterior equip de Govern del PP, que podria ser onerós per a les arques municipals com ja ho va ser la Superguarderia”, ha conclòs Sagredo.